Universitatea din București, gazda unui modul de formare pentru cadrele didactice care predau etică și integritate academică intitulat „Integritatea academică. Aspecte etice, juridice și psiho-pedagogice”

În demersul său de a dezvolta cultura eticii și integrității academice, dar și în acord cu noile reglementări legislative din domeniul educației și cercetării, Universitatea din București organizează, în perioada 21-22 noiembrie 2022, un modul de formare pentru cadrele didactice care predau etică și integritate academică intitulat „Integritatea academică. Aspecte etice, juridice și psiho-pedagogice”.
[bookmark: _GoBack]Evenimentul va avea loc în Amfiteatrul „Ioan Mihăilescu” al Rectoratului Universității din București (Șoseaua Panduri, nr. 90), începând cu ora 16:00, și va reuni profesori care își vor dezvolta competențele în ceea ce privește tema reuniunii. 

Astfel, modulul va trata aspecte etice, juridice și psiho-pedagogice esențiale ale integrității academice. Aceste aspecte vor fi dezbătute în corelație cu schimbările actuale din societate în domeniul integrității academice. 

Persoanele interesate din UB care nu fac parte din grupul țintă dar vor să participe pot trimite un email la adresa de e-mail: constantin.brincus@unibuc.ro.

Printre conferențiarii care vor susține pelegeri în cadrul modulului de formare îi amintim pe lect. univ. dr. Emilia Șercan, cadru didactic la Facultatea de Jurnalism și Științele Comunicării și prof. univ. dr. Marian Popescu, fondator și director onorific al Centrului de Acțiune, Resurse, Formare pentru Integritate Academică al UB (CARFIA). 
Emilia Șercan le va prezenta cursanților „Forme de încălcare a integrității academice”, iar Marian Popescu va dezbate un subiect de actualitate, „Integritatea academică: victimele”. De asemenea, prof. Ion-Ovidiu Pânișoara, cadru didactic la FPSE, va aborda tema cu titlul „Etica și integritatea academică – metode de predare”.

De altfel, o parte semnificativă dintre formatori au luat parte la cea de-a cincea ediție a Școlii de Integritate, organizată de CARFIA la Stațiunea Zoologică a UB de la Sinaia în perioada 15-17 septembrie 2022. Programul integral a evenimentului, precum și lista conferențiarilor și subiectele abordate pot fi consultate aici.




